MĀNGA YA 90
Na Mwana-Mukaji ku Mushimwa
YESU washikata kwitūkija dya ku mushimwa wa mu Samadia. Bandi bana ba bwanga abaenda kukapota bidibwa mu kibundi. Mwana-mukaji wisamba na Yesu uno, i mwiye kuteka mema. Yesu wamunena’mba: ‘Mpeko mema ntome.’
Kino kibatulumuja uno mwana-mukaji bininge. Uyukile i mwanda waka? Mwanda Yesu i Muyuda, ino aye i Mwine Samadia. Bayuda bavule kebasenswepo Bene Samadia. Kebesambengapo ne nabo bene! Ino Yesu usenswe bantu bonso. Penepo wanena’mba: ‘Shi wadi uyukile ukulomba mema a kutoma, longa ubamulombe wakupe mema a būmi.’
Mwana-mukaji wanena’mba: ‘A Mukelenge, mushimwa i mulampe, kadi kudipo na kalobelo. Le kokamona mema a būmi i kwepi?’
Yesu wanena’mba: ‘Shi utome mema a mu uno mushimwa ukekala na kyumwa monka. Ino mema onkakupa akokeja kwikadija’ko muntu nyeke.’
Mwana-mukaji wanena’mba: ‘A Mukelenge, mpe ao mema’o! Nankyo nkikevwanapo kyumwa monka. Kadi nkikāyapo kuteka mema kuno dikwabo.’
Mwana-mukaji walanga’mba mema anena Yesu i a bine. Ino Yesu unenenanga pa bubinebine butala padi Leza ne bulopwe bwandi. Buno bubinebine budi’nka bwa mema a būmi. Bukokeja kupa muntu būmi bwa nyeke.
Kupwa Yesu wanena mwana-mukaji’mba: ‘Enda ukete obe mulume mwiyei.’
Nandi walondolola’mba: ‘Nkidipo na mulume.’
Yesu wanena’mba: ‘Ubalondolola biyampe. Inoko wadi na balume batano, kadi mwana-mulume odi nandi pano ke obe mulumepo.’
Mwana-mukaji watulumuka, mwanda byonso’bi i bya bine. Lelo Yesu wayuka bino bintu namani? Eyo, mwanda Yesu i muntu wa kutumwa na Leza Wālailwe’wa, kadi Leza umusapwilanga ino myanda. Pano bana ba bwanga ba Yesu abajoka, nabo abatulumuka mwanda wesambe na mwana-mukaji Mwine Samadia.
I kika kyotwefunda mu bino byonso? Kino kilombola’mba Yesu i muyampe ku bantu ba misaka yonso. Twikalei netu’nka bwa aye. Ketwakilangai’mba bantu bamo i babi mwandapo i ba ku musaka kampanda. Yesu usakanga bantu bonso bayuke bubinebine butwala ku būmi bwa nyeke. Netu tukwashei bakwabo befunde bubinebine.
kon_Latn kin_Latn bem_Latn bem_Latn mri_Latn bem_Latn bem_Latn bem_Latn bem_Latn bem_Latn bem_Latn bem_Latn lua_Latn